CELEX: 52012PC0653
Language: mt
Date: 2012-11-13
Title: Proposta għal DEĊIŻJONI TAL-KUNSILL li testendi l-perijodu ta’ applikazzjoni tad-Deċiżjoni 2010/371/UE tas-7 ta’ Ġunju 2010 dwar il-konklużjoni ta' proċedura ta’ konsultazzjoni mar-Repubblika tal-Madagaskar taħt l-Artikolu 96 tal-Ftehim ta’ Sħubija AKP-KE

|
			
		
		
		52012PC0653
		
			Proposta għal DEĊIŻJONI TAL-KUNSILL li testendi l-perijodu ta’ applikazzjoni tad-Deċiżjoni 2010/371/UE tas-7 ta’ Ġunju 2010 dwar il-konklużjoni ta' proċedura ta’ konsultazzjoni mar-Repubblika tal-Madagaskar taħt l-Artikolu 96 tal-Ftehim ta’ Sħubija AKP-KE /* COM/2012/0653 final - 2012/0311 (NLE) */
			
				
		
		
			
			   	MEMORANDUM TA' SPJEGAZZJONI
Fis-7 ta’ Ġunju 2010,
il-Kunsill tal-Unjoni Ewropea ddeċieda li jieħu miżuri xierqa
kontra l-Madagaskar għal perjodu ta' 12-il xahar wara l-konklużjoni
tal-konsultazzjonijiet li saru skont l-Artikolu 96 tal-Ftehim ta’
Sħubija AKP-UE (id-Deċiżjoni 2010/371/UE).[1] Il-perjodu ta' applikazzjoni
ta’ dik id-Deċiżjoni kien estiż
sas-6 ta' Diċembru 2011 bid-Deċiżjoni tal-Kunsill
Nru 2011/324/UE tat-30 ta' Mejju 2011[2], u emendat u estiż
sal-5 ta' Diċembru 2012 bid-Deċiżjoni
tal-Kunsill 2011/808/UE tal-5 ta’ Diċembru 2011.[3]
Il-miżuri xierqa adottati
mid-Deċiżjoni 2010/371/UE u emendati permezz
tad-Deċiżjoni 2011/808/KE jinkludu s-sospensjoni tas-sostenn
baġitarju, u l-implimentazzjoni tal-għaxar FEŻ NIP kondizzjonali
fuq l-issodisfar mill-parti tal-Madagaskar tat-twettiq tal-impenji stipulati
fl-iskeda tal-impenji li hemm fl-ittra lill-President interim u annessi
mad-Deċiżjoni tal-Kunsill 2011/808/UE. 
Il-miżuri xierqa involvew ukoll li
l-Kummissjoni tieħu fuqha l-funzjonijiet tal-Uffiċjal Awtorizzanti
Nazzjonali tal-FEŻ. Il-miżuri ma kinux jaffettwaw
il-kontribuzzjonijiet għall-operazzjonijiet ta’ natura umanitarja jew
proġetti li jkunu ta' benefiċċju dirett għall-popolazzjoni
lokali. 
Ir-reviżjoni preżenti tiffoka b'mod
partikolari fuq l-iżviluppi politiċi li seħħew
fil-Madagaskar matul l-implimentazzjoni tal-pjan direzzjonali matul
l-aħħar sena.
Kien hemm livelli
differenti ta' progress fl-implimentazzjoni tal-pjan direzzjonali, permezz ta':
(a) progress sinifikanti fir-rigward
tal-proċess elettorali (stabbiliment ta' Kummissjoni Elettorali
indipendenti (CENIT), l-approvazzjoni tar-rapport ta’ evalwazzjoni elettorali
tan-NU mill-awtoritajiet tal-Madagaskar u l-komunità internazzjonali (l-iskeda
elettorali u l-baġit), u d-dati tal-elezzjoni (l-ewwel rawnd presidenzjali
fit-8 ta’ Mejju 2013 u t-tieni rawnd tal-elezzjonijiet
presidenzjali u l-elezzjoni parlamentari fit-3 ta’ Lulju 2013);
(b) l-imblokk fit-tfittxija għal ftehim
politiku bejn il-President Rajoelina u l-eks President Ravalomanana dwar
il-kwistjoni tal-parteċipazzjoni tagħhom fl-elezzjonijiet u r-ritorn
tal-eks President. Dawn il-kwistjonijiet mhux solvuti, flimkien ma’ oħrajn
marbuta mal-implimentazzjoni ta' miżuri ta’ amnestija u
r-rikonċiljazzjoni nazzjonali huma meqjusa bħala kruċjali
għall-ħolqien ta' ambjent politiku li fih jistgħu jiġu
organizzati u miżmuma elezzjonijiet kredibbli.
Matul dan il-perjodu, l-Unjoni Ewropea,
f'konformità mad-dikjarazzjoni tal-20 ta' Settembru 2011,
mill-kelliem tal-Barunessa Ashton u d-deċiżjoni tal-Kunsill
tal-5 ta' Diċembru, kompliet tappoġġa l-proċess
ta’ tranżizzjoni soġġett għal ċerti kondizzjonijiet u,
fuq il-bażi tal-progress tiegħu, ħadet miżuri biex tassisti
l-popolazzjoni lokali u l-proċess elettorali, kif previst fl-iskeda ta'
impenji. 
Minħabba li
l-pjan direzzjonali ma ġiex implimentat kompletament, il-miżuri
xierqa fis-seħħ għandhom ikomplu jiġu applikati
mingħajr ma jinbidlu l-impenji reċiproċi u l-kondizzjonijiet
UE-Madagaskar, li jibqgħu fis-seħħ sakemm ikunu saru
elezzjonijiet kredibbli.
Hekk kif
l-elezzjonijiet parlamentari u t-tieni rawnd tal-elezzjonijiet presidenzjali
huma skedati għat-3 ta' Lulju 2013 (kważi 7 xhur wara
l-iskadenza tad-deċiżjoni fis-seħħ), il-perjodu ta’
applikazzjoni tal-miżuri xierqa għandu jiġi estiż sakemm
il-Kunsill jiddeċiedi li jkunu saru elezzjonijiet kredibbli u li jkun
irritorna l-ordni kostituzzjonali fil-Madagaskar.
Sabiex
jintbagħat sinjal ċar mill-Unjoni li jinkoraġġixxi
l-awtoritajiet tal-Madagaskar u l-partijiet interessati kollha fil-pjan direzzjonali
biex jirduppjaw l-isforzi tagħhom biex jimplimentawh u jintgħelbu
l-ostakli politiċi li qed jipperikolaw il-proċess
tat-tranżizzjoni, huwa propost li tintbagħat ittra oħra
lill-President interim li jkun mgħarraf b'din id-deċiżjoni.
Id-Deċiżjoni
li għandha tiġi adottata tista’ tiġi riveduta fi kwalunkwe
ħin, li jippermettilha li jiġu emendati fid-dawl tal-iżviluppi
politiċi u l-progress jew inkella fl-implimentazzjoni tal-pjan
direzzjonali.
2012/0311 (NLE)
Proposta għal
DEĊIŻJONI TAL-KUNSILL
li testendi l-perijodu ta’ applikazzjoni
tad-Deċiżjoni 2010/371/UE tas-7 ta’ Ġunju 2010
dwar il-konklużjoni ta' proċedura ta’ konsultazzjoni mar-Repubblika
tal-Madagaskar taħt l-Artikolu 96 tal-Ftehim ta’ Sħubija AKP-KE
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra l-Ftehim ta’ Sħubija
bejn il-membri tal-Grupp ta’ Stati Afrikani, tal-Karibew u tal-Paċifiku,
min-naħa l-waħda, u l-Komunità Ewropea u l-Istati Membri tagħha,
min-naħa l-oħra, iffirmat f'Cotonou
fit-23 ta' Ġunju 2000[4],
u rivedut f'Ouagadougou, il-Burkina Faso,
fit-22 ta' Ġunju 2010[5],
minn hawn ’il quddiem imsejjaħ ‘il-Ftehim ta’ Sħubija ACP-KE’, u
b'mod partikolari l-Artikolu 96 tiegħu,
Wara li kkunsidra l-Ftehim Intern bejn
ir-rappreżentanti tal-gvernijiet tal-Istati Membri, li jiltaqgħu fi
ħdan il-Kunsill, dwar miżuri li għandhom jittieħdu u
l-proċeduri li għandhom ikunu segwiti għall-implimentazzjoni
tal-Ftehim ta' Sħubija AKP-UE[6],
u b'mod partikolari l-Artikolu 3 tiegħu,
Wara li kkunsidra l-proposta mill-Kummissjoni
Ewropea,
Bi ftehim mar-Rappreżentant Għoli
tal-Unjoni għall-Affarijiet Barranin u l-Politika ta' Sigurtà,
Billi:
(1)       Id-Deċiżjoni 2010/371/UE[7]
tas-7 ta’ Ġunju 2010 dwar il-konklużjoni
tal-proċedura ta’ konsultazzjoni mar-Repubblika tal-Madagaskar taħt
l-Artikolu 96 tal-Ftehim ta’ Sħubija AKP-UE kienet adottata sabiex
timplimenta miżuri xierqa b'reazzjoni għal ksur tal-elementi
essenzjali msemmija fl-Artikolu 9 tal-Ftehim. 
(2)       Dawn il-miżuri kienu
estiżi sas-6 ta' Diċembru 2011[8] bid-Deċiżjoni
tal-Kunsill 2011/324/UE tat-30 ta' Mejju 2011, u emendati u
estiżi sal-5 ta’ Diċembru 2012 bid-Deċiżjoni
tal-Kunsill 2011/808/KE tal-5 ta' Diċembru 2011.[9]
(3)       Minkejja progress
sinifikanti, partikolarment fl-istabbiliment ta’ istituzzjonijiet ta'
tranżizzjoni u fil-proċess elettorali, il-pjan direzzjonali
għat-tranżizzjoni ma ġiex implimentat bis-sħiħ.
(4)       Il-perjodu kurrenti ta'
applikazzjoni tad-Deċiżjoni 2010/371/UE jiskadi
fil-5 ta’ Diċembru 2012. Minħabba li l-elezzjonijiet parlamentari
u t-tieni rawnd tal-elezzjonijiet presidenzjali huma skedati
għat-3 ta’ Lulju 2013, il-miżuri xierqa
fis-seħħ għandhom jiġu estiżi sakemm il-Kunsill
jiddeċiedi li jkunu saru elezzjonijiet kredibbli u li reġa' hemm
ordni kostituzzjonali fil-Madagaskar, soġġett għal
reviżjoni regolari matul dan il-perjodu.
ADOTTA DIN ID-DEĊIŻJONI
Artikolu 1
Id-Deċiżjoni 2010/371/UE, kif
estiża bid-Deċiżjonijiet 2011/324/UE u 2011/808/UE, hija
hawnhekk emendata kif ġej:
Fl-Artikolu 3, it-tieni sentenza hija
mibdula b'dan li ġej: 'Għandha tibqa' fis-seħħ sakemm
il-Kunsill jiddeċiedi li jkunu saru elezzjonijiet kredibbli u li
reġa' hemm ordni kostituzzjonali fil-Madagaskar, soġġett
għal reviżjoni regolari matul dan il-perjodu."
Artikolu 2
L-abbozz tal-ittra fl-anness hija indirizzata
lill-President interim tal-Madagaskar. 
Artikolu 3
Din id-Deċiżjoni għandha
tidħol fis-seħħ fil-jum tal-adozzjoni tagħha.
Magħmul fi Brussell,
                                                                       F'isem
il-Kunsill
                                                                       Il-President
L-ANNESS 
Brussell,
L-ABBOZZ
TAL-ITTRA LILL-PRESIDENT INTERIM
Sinjur,
Biex tilqa' l-progress li sar biex tissolva
l-kriżi politika bl-iffirmar f'Settembru 2011 mill-partijiet
interessati politiċi tal-Madagaskar tal-pjan direzzjonali biex jgħin
lil Madagaskar joħroġ mill-kriżi, fil-5 ta' Diċembru 2011,
l-Unjoni Ewropea taffiet il-miżuri xierqa stabbiliti għall-Madagaskar
mid-Deċiżjoni tal-Kunsill tas-7 ta’ Ġunju 2010.
Inti kont infurmat bid-deċiżjoni
l-ġdida permezz ta’ ittra tat-8 ta’ Diċembru tal-2011 fejn
huma speċifikati l-prekundizzjonijiet għal kull miżura mill-UE
biex tassisti fit-tranżizzjoni. Għal dak il-għan, matul is-sena
li għaddiet l-UE ħadet il-miżuri biex tassisti l-popolazzjoni u
tappoġġja l-proċess elettorali, kif previst fl-iskeda
tal-obbligi stipulati fl-ittra msemmija qabel.
Minħabba li
l-pjan direzzjonali ma ġiex implimentat b’mod sħiħ u li
l-elezzjonijiet parlamentari u t-tieni rawnd ta’ elezzjonijiet presidenzjali
huma skedati għat-3 ta’ Lulju 2013, il-miżuri adatti
għandhom jibqgħu fis-seħħ, mingħajr ebda tibdil
fl-impenji u kondizzjonijiet reċiproċi UE-Madagaskar, li jibqgħu
validi sakemm l-UE tiddeċiedi li jkunu saru elezzjonijiet kredibbli u li
reġa' hemm ordni kostituzzjonali fil-Madagaskar.
L-Unjoni Ewropea, li tagħti importanza
kbira għall-elementi essenzjali li jirrigwardaw ir-rispett tad-drittijiet
tal-bniedem, l-istituzzjonijiet demokratiċi u l-istat tad-dritt kif
stabbilit bl-Artikolu 9 tal-Ftehim ta’ Sħubija AKP-UE,
tħeġġeġ lilek u lill-partijiet interessati kollha fil-pjan
direzzjonali biex jirduppjaw l-isforzi tagħhom bil-ħsieb li malajr jintgħelbu
l-ostakli politiċi li attwalment qed jipperikolaw l-implimentazzjoni
tiegħu.
L-UE tħeġġeġ ukoll lilek u
lill-partijiet interessati politiċi tal-Madagaskar biex tipperseveraw
fl-isforzi tagħkom biex tiżguraw ambjent politiku paċifiku li
jwassal għal elezzjonijiet kredibbli f'Mejju u f’Lulju 2013 u
t-tlestija tal-proċess tranżizzjonali, kif miftiehem
mill-awtoritajiet tal-Madagaskar u approvat mill-komunità internazzjonali.
L-UE tikkonferma l-impenn kontinwu tagħha
li tassisti fil-proċess ta’ tranżizzjoni u li tintroduċi b'mod
rapidu miżuri ta' sostenn ta’ wara t-tanżizzjoni, li d-dettalji
tagħhom ser jiġu deċiżi fid-djalogu politiku mal-Gvern
tiegħek.
Il-miżuri
xierqa jistgħu jiġu riveduti f'kwalunkwe ħin fid-dawl
tal-iżviluppi – pożittivi jew negattivi – fis-sitwazzjoni politika
fil-Madagaskar.
Għoddni dejjem tiegħek,
Għall-Unjoni Ewropea
Catherine ASHTON                                                                    Andrís
PIEBALGS
[1]               ĠU L 169, 3.7.2010, p. 13.
[2]               ĠU L 146, 01.6.2011, p. 2.
[3]               ĠU L 324, 7.12.2012, p.1.
[4]               ĠU L 317, 15.12.2000, p. 3.
[5]               ĠU L 287, 4.11.2010, p. 3. 
[6]               ĠU L 317 tal-15.12.2000, p.
376.
[7]               ĠU L 169, 3.7.2010, p. 13.
[8]               ĠU L 146, 1.6.2011, p. 2.
[9]               ĠU L 324, 7.12.2012, p.1.